**MÉLTATÁS**

**Boldvavölgyi Richárd**

A díjazott intelligens, rendkívül tájékozott diák, érdeklődése sokféle, leginkább a történelem és az angol nyelv érdekli. Megbízható, kötelességtudó tanuló, nagyon sok feladatban lehet számítani rá, noha nem kifejezetten vezéregyéniség, inkább halk szavú, csendes diák. Tanáraival, társaival egyaránt tisztelettudó, illedelmes.

Számos versenyen vett részt és öregbítette iskolánk hírnevét. Így az ELTE szervezésében megrendezett retorika verseny iskolai fordulójának győzteseként vagy második helyezettjeként jutott el több alkalommal is a megyei fordulóba. Emlékezetes a Kazinczy versenyen nyújtott teljesítménye, hiszen a megyei forduló első helyezettjeként először képviselte iskoláját az országos versenyen, Győrben, ahol szintén megállta a helyét. Szép teljesítményt nyújtott két éve a Madách szónokverseny területi fordulójában, a tavalyi tanévben pedig a Kölcsey szónokverseny területi fordulójából jutott az országos döntőbe.

Osztálytársai tisztelik, hallgatnak véleményére. Olvasottsága, tájokozottsága miatt szívesen hallgatják a diákok egy-egy téma kapcsán tett kiegészítéseit.

A humán tárgyakban nyújtott kiemelkedő munkája, építő közösségi tevékenysége és a különböző versenyekben nyújtott sikeres helytállása, eredményei alapján iskolaközösségénnek követendő példája lehet.